For at tage den gode oplevelse først: vi var i går i TDC-butikken i Rødovre C. for at undersøge muligheden for at få repareret min mands mobiltelefon (mere om det senere!), og medarbejderen gjorde virkelig alt, hvad han kunne for os, og det endte med, at ekspeditionen løb op på næsten en times varighed.
Vi følte os godt vejledt, og gik derfra med en god fornemmelse vedr. de produkter, vi havde købt og bestilt til senere levering.

Og så til det med mobiltelefonen:
min mand har et job, hvor hans telefon skal kunne tåle lidt snavs o.s.v. - ikke en decideret "håndværkermobil", men heller ikke den mest fintfølende model.
Da vi for nogle måneder tilbage var i ovennævnte TDC-butik for at købe en ny telefon til ham, blev vi anbefalet en Samsung Galaxy S4 Active, der - ifølge sælgerens udsagn - var "noget mere robust end andre smartphones, og derfor en model, der blev valgt af en del håndværkere".
Efter ca. 10 dage begyndte glasset på den indkøbte telefon at krakelere omkring en af knapperne - vel at mærke UDEN at telefonen havde været udsat for stød, slag tab eller lignende - og efter ca. 1½ måned var glasset revnet flere steder, men telefonen virkede dog stadig.
Da min mand havde fravalgt forsikring p.g.a. dårlige erfaringer med den forsikring, TDC sælger til deres smartphones, gik han på jagt efter et sted, hvor han kunne få skiftet glasset for egen regning. Det skulle snart vise sig at være et problem!
Lige meget hvor han henvendte sig fik han at vide, at de kunne skifte glasset på alle mulige Samsung-telefoner, men ikke Galaxy S4 Active.
TDC tilbød at sende telefonen ind til deres reparatør, for et "mindre" gebyr på 300 kr., for at høre, om den kunne repareres.
Vi synes måske, det var lige i overkanten at betale 300 kr. for måske bare at få at vide, at de ikke kunne gøre noget, så inden vi valgte denne løsning, ringede min mand direkte til Samsung Danmark for at høre, om de kunne oplyse, hvor telefonen kunne repareres. Og her kom så overraskelsen: Samsung oplyste, at de slet ikke lå inde med reserveskærme til denne model!
Ud over den revnede skærm, som min mand nu har levet med i nogle måneder, begyndte batteriet at tabe strøm. Brug af internet etc. var en umulighed - så slukkede telefonen med det samme, og han vænnede sig til altid at have opladeren ved hånden, da telefonen kun kunne udføre visse funktioner, nå den var tilsluttet strømforsyning.
Forleden gik det helt galt - der gik telefonen fra fuldt opladet til 14% strøm på ca. 1 minut!
Han stod således nu med en ubrugelig telefon, der ikke kan holde strøm, og hvor det revnede glas ikke kan udskiftes.
Vi henvendte os derfor som nævnt i TDC-butikken for at høre, om det kunne have sin rigtighed, og først blev vi igen tilbudt, at man kunne sende telefonen ind formedelst 300 kr. Det afslog vi blankt, med henvisning til, at Samsung jo havde oplyst, at der ikke fandtes reserveskærme, så vi havde jo en anelse om svaret på forhånd.
Medarbejderen ringede derefter til reparatøren for at spørge, og vendte tilbage med det svar, at nej - TDC kan heller ikke få repareret en Galaxy S4 Active.
Og at batteriet ikke virkede efter hensigten længere, ville de straks tilskrive den revnede skærm (som telefonen altså har fungeret fint med i flere måneder - batterifejlen er ny!).
Det bedste de kunne tilbyde var at flytte alle data fra den ødelagte telefon over i en ny (hvilken ny telefon blev vi ikke rigtig klog på), men prisen kunne man ikke oplyse - muligvis et sted mellem 1.000 og 2.000 kr.! Glem det!
Vi endte med at gå derfra med en Huawei mobil til 99 kr. - så gør det ikke så meget, hvis den går i stykker!
At vi ikke har tegnet en ekstra forsikring er vores eget valg - vi var sådan set dækket godt nok af en tillægsforsikring på elektronik på vores private forsikring, der dækker reparationer.
Men det kan jo være lige meget, at man har en forsikring, der dækker, når en TDC-medarbejder har solgt os en mobil, der åbenbart slet ikke kan repareres!
Telefonen var dyr nok, og vi havde da helt sikkert ALDRIG købt den, hvis vi havde fået at vide, at den ikke kunne repareres, hvis den gik i stykker.
Desuden må man jo sige, at det med den ekstra holdbarhed var en del overdrevet, når telefonen begynder at gå i stykker allerede efter 10 dage.
Selv om vi fortsat er kunder hos TDC, så er det møgirriterende at blive udsat for en ekspedient, der i den grad "oversælger" varen, og at man derefter risikerer at blive afkrævet 300 kr. for at få sendt telefonen ind til reparatøren, bare for at få at vide, at "den kan ikke laves - men du kan få en ny (brugt!), hvis du lige smider et par tusinde oven i dem, du allerede har betalt for telefonen" er ikke særlig kundevenligt.
Så TDC, stram lige op og lær jeres sælgere at være realistiske om de produkter, de langer over disken!

M.v.h.
Annelise